อย.เตรียมปรับสถานะยาแก้แพ้ลอราดีน ออกจากกลุ่มยาอันตราย ย้ำพิจารณารอบคอบเห็นผลดีมากกว่าเสีย ช่วยผู้ป่วยโรคภูมิแพ้เข้าถึงยาง่ายขึ้น หลังปัจจุบันผู้ป่วยภูมิแพ้พุ่งแต่เข้าถึงยาแสนลำบาก
นพ.สุรโชค ต่างวิวัฒน์ รองเลขาธิการคณะกรรมการอาหารและยา กล่าวว่าขณะนี้สำนักงานคณะกรรมการอาหารและยา (อย.) กำลังจะปรับสถานะ “ ยาแก้แพ้ลอราดีน” เฉพาะขนาดบรรจุแผงละไม่เกิน 10 เม็ด กล่องละไม่เกิน 2 แผง ออกจากกลุ่มยาอันตราย ที่มีเฉพาะในโรงพยาบาลและร้านขายยาที่มีเภสัชกรเท่านั้น เพื่อให้ประชาชนสามารถเข้าถึงยานี้ได้ง่ายขึ้นในร้านขายยาทั่วไป เนื่องจากปัจจุบันพบว่าประเทศไทยพบผู้ป่วยเป็นโรคภูมิแพ้มากขึ้น คิดเป็นร้อยละ 10-30 ซึ่งผู้ป่วยส่วนใหญ่มักรู้ตัวอยู่แล้วว่าตัวเองเป็นและรู้ว่าเริ่มมีอาการแพ้กินยาเพียง 1-2 สัปดาห์ก็หาย ดังนั้นหากซื้อยาที่ร้านขายยาทั่วไปได้จะทำให้ผู้ป่วยเข้าถึงยาได้สะดวกขึ้น ส่วนที่ต้องจำกัดขนาดและจำนวนไม่ใช่เพราะห่วงจะถูกนำไปใช้ในทางที่ผิด เพราะยาแก้แพ้ลอราดีนแตกต่างจากยาแก้แพ้กลุ่มเก่า หรือยา “คลอเฟนิรามีน” ที่ใช้เมื่อเป็นหวัด ซึ่งมีผลข้างเคียงคือทำให้ง่วงนอนมาก แต่ยาแก้แพ้ลอราดีน อาการข้างเคียงนี้พบน้อย ไม่ถึงร้อยละ 0.1 เท่านั้น 

อย่างไรก็ตามเพื่อป้องกันประชาชนเข้าใจผิดเกี่ยวกับยาแก้แพ้ลอราดีน ที่ใช้ในโรคภูมิแพ้ กับยาแก้แพ้คลอเฟนิรามีน ที่ใช้กับอาการหวัด จะมีการทำฉลากยาเพิ่มเติมระบุข้อความ “ใช้เฉพาะโรคภูมิแพ้ ไม่ลดน้ำมูกในโรคหวัด” โดยขณะนี้อยู่ระหว่างการทำเรื่องเสนอต่อรัฐมนตรีว่าการกระทรวงสาธารณสุขลงนามอนุมัติเพื่อให้มีผลบังคับใช้ต่อไป 

ทั้งนี้ ยืนยันว่าการปรับสถานะยาแก้แพ้ลอราดีน ผ่านการพิจารณาอย่างรอบคอบจากคณะกรรมการยา รวมถึงได้รับฟังความเห็น รวมถึงติดตามผลในหลายประเทศที่มีบางประเทศที่ถอดยาแก้แพ้ลอราดีน ออกจากยาอันตรายไปนานถึง 10 ปีแล้ว และบางประเทศบรรจุให้เป็นยาสามัญประจำบ้านด้วย อย่างไรก็ตามหากการปรับสถานะมีผลบังคับใช้ จะมีการติดตามผลในส่วนของประเทศไทยเองทุกๆ 6 เดือน